Fifa-omkoopgeld in ‘$10 000-sarsies’ betaalArgieffoto Foto: usfinancepost.com Hooggeplaaste Suid-Afrikaanse sokker- en regeringsamptenare word daarvan beskuldig dat hulle $10 miljoen omkoopgeld aangebied het om te verseker dat die 2010 Sokkerwêreldbeker in die land gehou word. Volgens ŉ aanklag deur die VSA se departement van justisie sal dit die tweede keer wees dat Suid-Afrikaanse beamptes omkoopgeld betaal het, nadat ŉ eerste poging om die 2006 Sokkerwêreldbeker te verseker, misluk het. Die besonderhede van Suid-Afrika se beweerde betrokkenheid by die internasionale Fifa-korrupsieskandaal word kortliks vervat in die Amerikaanse departement van justisie se aanklag teen van die organisasie se grootste rolspelers. In die aanklagdokument word twee hooggeplaaste Suid-Afrikaanse bodkomiteelede, slegs genoem Samesweerder #15 en #16, daarvan beskuldig dat hulle die omstrede Jack Warner, toe Fifa se adjunk-president, omgekoop het. Die identiteit van die beamptes is nog nie bekendgemaak nie, aangesien geen verdagtes nog in hegtenis geneem is nie. Die eerste bedrag omkoopgeld vir die 2006 Sokkerwêreldbeker is glo in “pakke van $10 000” by ŉ familielid van Warner se hotelkamer in Parys afgelewer. Volgens die aanklagstaat het Warner en sy familie bande gesmee met Suid-Afrikaanse sokkerbeamptes met betrekking tot Suid-Afrika se mislukte bod om die gasheer vir die 2006 Sokkerwêreldbeker te wees. “In die vroeë 2000’s het Samesweerder #14, ŉ lid van Warner se familie, Warner se kontakpersone in Suid-Afrika gebruik om vriendskaplike wedstryde vir Concacaf-spanne in Suid-Afrika te reël. In een stadium het Warner ook vir Samesweerder #14 aangesê om na Parys, Frankryk, te vlieg en ŉ aktetas met $10 000-pakke te aanvaar wat in ŉ hotelkamer deur Samesweerder #15, ŉ hooggeplaaste Suid-Afrikaanse bodkomiteebeampte, afgelewer is,” lui die aanklag. “Ure nadat hy in Parys aangekom het, het Samesweerder #14 teruggevlieg en die aktetas teruggeneem na Trinidad en Tobago, waar Samesweerder #14 dit aan Warner gegee het.” Die dokument het aan die lig gebring dat die Suid-Afrikaanse regering $10 miljoen betaal het om die stemme van drie Fifa-amptenare te kry om die 2010 Sokkerwêreldbeker te verseker. In of rondom 2004, het Fifa se uitvoerende komitee aanbiedinge om as gasheer op te tree van Marokko, Suid-Afrika en Egipte oorweeg, asook ander lande wat onttrek het voordat daar gestem is. “In die maande voordat die gasheerland vir die 2010 Sokkerwêreldbeker gekies is, wat geskeduleer was om in Mei 2004 te gebeur, het Jack Warner en Samesweerder #1 na Marokko gereis. Terwyl hulle in Marokko was, het ŉ verteenwoordiger van die Marokkaanse bodkomitee aangebied om Warner $1 miljoen te betaal in ruil vir sy stem vir Marokko om die gasheer vir die 2010 Sokkerwêreldbeker te wees. Dit is glo hier waar Warner aan Samesweerder #1 gesê het dat hooggeplaaste Fifa-beamptes, die Suid-Afrikaanse regering en die Suid-Afrikaanse bodkomitee bereid was om $10 miljoen te betaal om die gasheer te wees. Die geld sou glo in ruil wees vir Warner, Samesweerder #1 en Samesweerder #17 se stemme vir Suid-Afrika eerder as Marokko. Warner het aangedui dat hy die aanbod aanvaar het en $1 miljoen van die omkoopgeld aan Samesweerder #1 sou gee. Samesweerder #1 het later vasgestel dat Suid-Afrika nie kon reël dat die betaling direk uit regeringsfondse gemaak word nie. Daar is toe met Fifa-beamptes gereël dat die $10 miljoen direk vanaf Fifa na CFU gestuur sou word deur geld te gebruik wat andersins van Fifa na Suid-Afrika sou gegaan het om die Wêreldbeker te ondersteun. News24